ET Euroopa Liidu Teataja C 73/16

13. detsembril 2011 esitatud hagi — Euroopa Komisjon versus Poola Vabariik

(Kohtuasi C-639/11)

2012/C 73/29

Kohtumenetluse keel: poola

Pooled

Hageja: Euroopa Komisjon (esindajad: G. Wilms, G. Zavvos ja K. Herrmann)

Kostja: Poola Vabariik

Hageja nõuded

— tuvastada, et kuna Poola Vabariik on selliste uute või varem teistes liikmesriikides registreeritud sõidukite, mille rool asub paremal pool, registreerimise seadnud sõltuvusse rooli vasakule poole ümberpaigutamisest, on Poola Vabariik rikkunud direktiivi 70/311/EMÜ (1) artiklist 2a seoses roolisüsteemi tüübikinnitusega, raamdirektiivi 2007/46/EÜ (2) artikli 4 lõikest 3 seoses sõidukite EÜ tüübikinnitusega ning EL toimimise lepingu artiklist 34 tulenevaid kohustusi;

— mõista kohtukulud välja Poola Vabariigilt.

Väited ja peamised argumendid

Komisjon heidab Poola Vabariigile ette, et viimane rikkus direktiivi 70/311/EMÜ artiklit 2a, raamdirektiivi 2007/46/EÜ artikli 4 lõiget 3 ning ELTL artiklit 34.

Poola Vabariigis on tänavatel parempoolne liiklus. Poola õigusnormide kohaselt on sõiduki registreerimiseks nõutav tunnistus, et sõiduk on läbinud tehnilised katsetused. Infrastruktuuriministri määruste (3) alusel ei läbi tehnilisi katsetusi sõiduk, mille rool asub paremal pool (kuna sõiduki tehnoseisund ei vasta kehtivatele tehnonõuetele). Seega ei saa Poolas registreerida parempoolse rooliga sõiduautosid, millel on tüübikinnitus vasakpoolse liiklusega liikmesriikides, nagu Ühendkuningriik, Iirimaa, Malta ja Küpros. Poola ametivõimud ei arvesta ka selliste sõidukite varasemat registreerimist teistes parempoolse liiklusega liikmesriikides.

Komisjoni arvates ei saa asjaolu, et Poolas ei ole võimalik registreerida (uusi ja kasutatud) sõiduautosid, mille on Poolasse imporditud vasakpoolse liiklusega liikmesriikidest peamiselt Poola kodanikud, kes kasutavad liidus liikumise vabadust, põhjendada üldiste huvidega õigustatud nõudega, mille eesmärk on liiklusohutuse tagamine.

Kui Poolas võiks selles riigis registreerimata sõidukeid, mille rool asub paremal pool, piiranguteta kasutada, ei oleks nende registreerimise keeld sobiv ning mingil juhul proportsionaalne vahend taotletava eesmärgi saavutamiseks.

Nimelt sellise sõiduki pikaajaline kasutamine parempoolses liikluses toob endaga kaasa juurdunud harjumuse ning ei kujuta liiklusohutuse seisukohast suuremat ohtu kui sellise sõidukiga juhuslik/ajutine liiklemine. Lisaks on olemas ka vähem piiravad meetmed, näiteks täiendava peegli paigaldamine, mis hõlbustab paremal pool asuva rooliga sõiduki juhti parempoolses liikluses teistest sõidukitest mööda minna.

(1) Nõukogu 8. juuni 1970. aasta direktiiv 70/311/EMÜ mootorsõidukite ja nende haagiste roolisüsteemi käsitlevate liikmesriikide õigusaktide ühtlustamise kohta (EÜT L 133, lk 10; ELT eriväljaanne 13/01, lk 90).

(2) Euroopa Parlamendi ja nõukogu 5. septembri 2007. aasta direktiiv 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv), (ELT L 263, lk 1).

(3) 31. detsembri 2012. aasta määruse § 9 lõige 2; infrastruktuuriministri 16. detsembri 2003. aasta määruse I lisa punkt 5.1, ning infrastruktuuriministri 18. septembri 2009. aasta määruse (16. detsembri 2003. aasta määruse asendamiseks ja kehtetuks tunnistamiseks) I lisa punkt 6.1.